정조 14년
庚戌四月二十九日卯時上御熙政堂親臨抄啓文臣親試課講大臣備局堂上引見同爲入侍時左議政蔡濟恭右議政金鍾秀行司直李文源吏曹判書吳載純行副司直鄭好仁兵曹判書李𡊠行副司直李獻慶開城留守具庠訓鍊都正徐有大行副司直李漢豐金持默行都承旨柳戇右承旨金履正右副承旨洪義浩假注書李海隣事變假注書任㸁記注官金良倜金鳳顯親試試官左副承旨李晩秀記事官徐有聞行戶曹判書鄭民始檢校直閣尹行任講試官檢校直提學徐浩修二直提學金載瓚以次進伏訖濟恭曰日間聖體若何上曰一樣矣濟恭等曰王大妃殿氣候若何上曰一樣矣濟恭等曰惠慶宮氣候若何上曰一樣矣上曰抄啓文臣皆已整齊耶民始曰宋祥濂尹永僖謂有情勢屢度催促終不入來事體所在誠極未安矣上曰所謂情勢者似因吏曹堂上疏槪而然卿等亦見其疏槪乎濟恭等曰見之矣上曰旣見其疏槪則宋祥濂之引義容或無怪然應製與供職有異且書狀之官無異往役則焉敢乃爾乎承旨之書出疏槪於朝紙者極爲駭然仍命書榻敎曰昨日吏曹堂上上疏呼望承旨竝遞差上曰俄有禁府堂上吏曹堂上同爲入侍之敎果入來乎晩秀曰禁府堂上纔已分付未及入來吏曹堂上初未承下敎矣上曰當該司謁査奏可也晩秀曰吏曹堂上入侍事命下已久而司謁不傳事極駭然當該司謁令攸司科治何如上曰依爲之出擧條上命晩秀讀備邊司閔昌爀事草記判付訖上曰予則以爲此事所失在於完伯矣無論一家與否如干錢貨之推移不是異事則況從兄弟之間乎完伯旣是腴藩四百金備報何難之有而正月査事僅免之後尙不爲之彌縫致又有今日臺啓此豈成說乎朝廷當觀大體堂堂淸朝靑帳之內以負債邸人事被罪則雖罷職微罰其當何如其人雖不足惜其辱朝廷尤當何如此草記昨日早入而有商量者今始判付蓋不罪昌爀而罪完伯或恐如何而及復思之揆以弟爲兄隱之義決知其所失專在於完伯故有此處分卿等以爲如何濟恭曰聖敎誠至當矣外間議論亦以完伯爲非矣鍾秀曰聖敎果然矣履正曰物論莫不然矣上曰下詢大臣之事承旨何可剿說乎鍾秀曰右承旨金履正當自上下詢大臣之時大臣奏對未畢而遽然從傍替對筵體不嚴不可無警右承旨金履正從重推考何如上曰依爲之出擧條上曰錦伯事何如日前臺啓雖不露名似有所指當之者宜有引義申飭則可以行公乎濟恭曰人言旣若此豈不欲處義而有飭敎則亦豈不行公乎鍾秀曰方伯數遞大關民弊近日錦完兩道幾皆坐席未愋此甚可悶矣閫帥亦有過年限者卽辨至健也其爲人倔强剛明非僨事之人矣上曰此人曾以奉命宣傳官罷黜平壤庶尹可謂有氣矣上曰正言李相璜以抄啓文臣今日親試似當來待闕下故使之來參次對矣其果入來乎履正曰以其親病不得入來云故知委他臺皆令入來矣上曰旣無親病上疏又無請由則豈可不入來乎俄者臺諫牌招啓辭之還給蓋以旣有行公臺諫今日自當詣臺次臺入侍當以城上所臺諫入參政院之當初請牌誤矣至於知委諸臺云云尤誤矣旣過廳坐臺諫之不待牌無端入闕大違臺體亦關後弊此等應行之事例承旨雖不知雖是生疎所致極爲駭然矣濟恭曰俄於閤外以關西査啓判付落字事聞司謁口傳下敎而臣亦於昨日伏見判付則果無諸堂二字不爲啓下禁府而啓下備邊司故臣亦以卿與之卿字指臣等下敎知之矣上曰誤爲承書入侍承旨之罪也誤爲啓下隨廳之罪也當該承旨果誰也義浩曰入侍承旨卽李祖承也判付承旨卽臣也上曰當該承旨竝遞差出榻敎上曰完伯之代不可不擇差尹行元閔台爀姑無論十餘年以來湖南無一善治今番則必須得久任責成之人予意則以正卿中擇送似好亦多前例誰果可合乎濟恭曰考見官案無可合者未敢指名仰對矣上曰筵退後善爲擬入可也上曰次對爲之濟恭曰前因傳敎嶺南穀多之弊先從咸陽尙州較戶量穀留與賣數爻區別狀聞流來積逋之近於龜括者減價亦屬貽弊精覈詳察據實登聞事行會矣卽見慶尙監司李祖源狀啓則枚擧尙州牧使吳在文反庫差使員柒谷府使趙駿逵牒呈以本州元還十三萬五千五百九石零元戶一萬八千六百六十七戶通計戶結還當分條爲五萬八千二百石留庫條亦當稱此十一萬六千五百九石零留作邑還依式糶糴當年耗條作錢使穀簿有減無加其餘一萬九千石目下市直米一石價一兩九錢太一石價一兩四錢租一石價八錢依此折定而當此春窮本色責納係是行不得之政錢穀間隨納捧上以準一萬九千石之數而如或不準此數就留庫中使之發賣恐合便宜宮屬負逋及暗錄條爲二萬四千七百八十六石零而其中四千四百石零以本色捧上捧上一萬六百四石零以代錢捧上目今未捧爲九千七百八十石零而民還未納條可捧者農務方殷待秋成竝耗徵捧其外新還之不得不里徵者爲三十一石零徵族者爲七十九石零而舊還年條旣過十年還民小名初不開錄只以其里幾石懸錄査實無路了殺無期而莫重穀簿有難請減分秩開錄恭俊處分各年監色負逋爲千餘石者七人自八九百石至二三百石亦過十餘人待其收殺分輕重勘處計料而其中下吏姜奉爀所逋爲二千四百餘石文奉天爲一千九百餘石則不可刑配而止竝置重辟未知何如甲辰以後當該守令等不謹典守未得覺察之罪令攸司稟處爲辭矣尙州還穀虛殼與逋欠之稱與咸陽相爲伯仲今見査啓比所聞不無差勝殊可幸也其量戶計穀以十一萬六千五百九石零留作糶糴耗條年年作錢使穀簿有減無加其所酌定儘合便宜其餘米太租合一萬九千石依市直折價而錢穀間隨納捧上等節竝依狀請許施爲好官屬負通及暗錄條之或以本色或以代錢捧上而猶未盡捧者使之待秋成畢捧其外新還之里徵族徵者合爲六十石零舊還三千九十餘石之不得不里徵七十九石零之不得不族雖絶可矜憐旣係還穀則此非自下仰請蠲減之事待秋督徵有不可已負逋吏最多者二人之竝置重辟其在懲一礪百之道不可不許施甲辰以後不謹典守令令該府依狀本中現告一竝拿問嚴處何如上曰依爲之戊戌舊還各邑事勢旣如許無論里徵族徵及負逋又與所謂當捧條其爲鬼錄一也與新還不可捧六十石零一竝蕩減負吏置辟烏可已也十年之間必多物故之人與咸陽之全一邑大變通有異他道似此石數率多減死勘配宜無異同令道臣依此決折事分付可也出擧條濟恭曰此開城留守具庠所啓也以爲本營軍兵聚點每年設行於二三月間而尙未擧行矣今則農務方殷軍兵各散如欲聚點則貽弊不少請令廟堂稟處矣軍兵聚點雖係師律當此劇農之節聚軍肄習非所可論姑令權停恐無妨矣上曰依爲之出擧條濟恭曰此修撰成種仁上疏也以爲近來使行刷馬驅人之弊最爲痼瘼駄運乾糧之數爲八十二匹而人數亦如之未到瀋陽十顚九仆終至雇車運致今以馬價盤纏錢銀出貰雇車則自可相當及此時移文禮部以彼中通行車價作爲定式象譯及應赴人員從略分定毋過三十人之數可爲矯弊之一助爲辭矣刷馬驅人之奇奇怪怪貽羞異域不待儒臣之疏臣亦熟見而熟知之革罷之論誠爲格言自有此疏以來施行便否屢問於首譯輩則皆以爲以刷驅應給之價欲雇車還往則其所不足不知爲幾許兩無前公貨恐無出處且以驅人言之渠輩非農非賈只以刷役爲生活便同永業今若一朝革罷則盡化爲盜賊之外更無他策此不可不深慮至於象譯應赴者名色非不夥然而此亦左牽右掣恐不可以卒革元定之數臣意則仍舊慣擧行之外無他善變之策矣上曰右相之意何如鍾秀曰燕行事情臣所未詳固不敢臆對而成種仁疏兩條以外面觀之皆似合宜然礙掣之多端誠有如左相所達者大抵未覩後來之利害而徑變流來之舊法在所難愼凡事皆然況事在疆域之外者乎賤見與左相無異矣上曰依爲之出擧條濟恭曰頃仍東萊府使報請倭館開市大廳旣許改建明春當爲始役而在前此等物力先以本道公貨推移許貸其代以公木作錢餘剩三錢條限年還報矣今此廳役以乙巳行廊改建時所入物力商量比準則雖在萬兩之內足可了當依前例以濟民倉南倉錢量宜許貸每年以三錢條限年還充則公貨可無見失之患以此分付材木則酌量容入枚報備局以萊府近處松田中風落自枯不合船材者斫給而陸運則監董官擔當擧行水運則用附近兵船沙格糧米以儲置米依例會減之意一體分付何如上曰依爲之出擧條上曰向筵下敎於右相者近日備堂甚苟簡可以還差者爲幾人乎今日差下可也濟恭曰近日備堂行公之人數甚無多禮曹判書徐浩修漢城判尹金文淳竝爲還差何如上曰依爲之都承旨柳戇一體還差可也出擧條上曰備堂須擇曾經監司有內外履歷者差下爲好近日備堂或多衰老之人故未能久任以年紀稍少者差下然後可以做事且參聞廟謨鍊習事務豈不爲日後之需用乎文源曰定州新鄕案修正時罪人辛漸終始任事旣發於吳大益之招又發於諸囚之招首倡勸成者必是此人白仁煥渠供雖爲發明以道査觀之爛漫同參之狀昭不可掩渠雖遐鄕之人曾經侍從之職少不顧忌恣行不法之事當施流竄其餘諸囚不可以受賂之多寡區別其罪之輕重竝施島置之典何如上曰諸堂之意何如秉纘曰辛漸則以辛受來之孫席父兄之勢武斷鄕曲必倍於他人若論首從則恐不得免重律而其餘諸囚亦皆以同參納供則不可以捧賂多少有所區別矣明浩曰以前後囚供觀之辛漸之名如出一口其居間慫慂終始任事之狀昭不可掩則首倡之律渠焉敢得逭而其外諸囚擧皆以同參納供則不可以捧賂之多少有所區別矣上曰左右相之意何如濟恭曰定州事以臣愚見言之已錄之鄕案不當爻周也旣散之錢貨不可還徵也蓋爻周則初旣敗家亡身而命又罔民還徵則雖使剝盡土皮而無以盡捧此豈非難處之甚乎況在囚諸人無論朝官白徒渠雖欲作爲此事本官不許則亦無可奈何也朝家刑政只當罪監司與守令而已蟣蝨邑子何足費聲氣而治之乎然就其中必欲强爲分等則辛漸之爲首倡亦不過臆料而言之以曾經侍從而參涉者有之則以此爲罪首然後事面庶可免爲且矣鍾秀曰終始按査之禁堂皆以辛漸爲首倡則首倡人用律不可不加等其餘則當爲隨從而其中白仁煥乃是侍從則不可與嗤蠢白徒比論似當另爲嚴勘至於斂民錢之推給不但法理當然亦可爲大懲創之方矣新鄕案之爻周道臣事可謂得體案旣爻周則民錢之徵償自是次第事也文源曰諸囚中趙慶一以渠招觀之年迫七十僻居外村鄕案修整初不干涉名帶査監之任故新鄕募入輩收錢三十兩以給而不能退却陷此死罪云人旣老昏物亦些少强傅其生道似可有區別敢此仰達矣上曰若於諸囚中區別首從當以曾經侍從者爲首白仁煥以首倡勘律辛漸卿等諸議雖以首倡爲言非爲渠也辛受采之蒙被異恩殊寵卽所仰覩今於其子孫之干科若不別加矜念是豈小學所謂所愛亦愛之義乎昨筵筵臣雖以犬馬亦愛尙猶然矣竝與犬馬之子而亦愛近於過當爲言而所持難者以上舍生決科無異特第釋褐之後卽拜行左承旨戶曹參判其頂帶軺軒之狀予於伊時承命之行目覩於街上雖與故參判吳光運家世宥之意不可同日而語若令刑推定配誠有所不忍者卽其地方定配而前倅所捧禮錢太半入於防役防債其所釐弊之方使渠竭誠周章以爲贖罪之地今若爲其懲貪反收旣放之民債此則驛騷當如何此惟在道伯處決之如何非朝廷所知矣其餘各人等編配亦屬煩猥嚴刑逐送本鄕而趙慶一年近除刑所犯別無可問之端杖一百收贖放送可也出擧條𡊠曰堂下武臣朔試射來月爲始當爲設行而今當復舊定式之時一番經稟後可以擧行矣各廳射員中如別軍職時帶實職人及軍門從事官守禦將官之曾前免射有非成就勸懲之道竝令赴試備邊郞三道參軍守門將捕廳從事官吏批所管各司武臣及監察竝依舊例勿爲擧論何如上曰依爲之出擧條以綱等曰請黜置罪人鄭致達妻亟令王府快正典刑以洩神人之憤上曰不允以綱等曰請物故罪人德相亟施孥籍之典上曰不允以綱等曰請逆賊尙喆依律處斷上曰不允至末端事上曰此非賜批之啓辭也越次繼陳乃是近例繼陳下端可也以綱等曰三司啓體至爲嚴重旣未承批則豈敢繼陳他啓近來入侍臺臣雖或有未承批而徑陳他啓者此是謬例有違啓體臣不敢奉承矣鍾秀曰臺臣之言誠得體矣上曰大司諫權以綱獻納柳雲羽遞差出榻敎泰賢曰臣知識魯莽言議巽軟本不合於淸朝耳目之任而掌憲新除適在於次對有命之際沐浴義重他不暇顧章皇出肅冒沒登筵而臣於諫長請批爭難之際同爲起伏則今於諫長遞差之後去就宜無異同以此情踪其何敢一刻仍冒於臺次乎請命遞斥臣職上曰勿辭亦勿退待泰賢曰請大靜縣爲奴罪人金壽賢依律處斷上曰不允泰賢曰請興陽縣爲奴罪人河翼龍亟令王府設鞫得情快正王法上曰不允泰賢曰請還寢李魯春絶島安置之命亟令王府設鞫嚴問期於得情上曰不允泰賢曰請罪人寧鎭亟令王府設鞫嚴問期於得情上曰不允泰賢曰請逆臣承烈亟正邦刑上曰不允泰賢曰請驥顯設鞫得情快正王法翼魯亟令王府設鞫得情施以當律驥顯弟龜顯亟令王府設鞫嚴問期於得情龜顯二歲等七罪人竝令王府更爲捉囚嚴鞫得情快施當律上曰不允泰賢曰請南海縣定配罪人吳大益施以當律上曰不允泰賢曰諫長爭執之論辭嚴義重實出於不欲共戴之義而不惟不賜允可乃有遞差之命如是而義理何以闡明亂賊何所懲畏乎請還寢諫院諸臺遞差之命上曰不允以下八行刀削上曰次對先退可也上曰日熱如此課講則後日爲之懸題後使之謄題退去以爲在家製進之地可也浩修曰今番使行與前有異不可不帶去有文藝能幹事之人檢書官朴齊家臣行中元額外帶去業儒李喜慶正使行中元額外帶去譯官洪命福以首譯帶去而行中元額內押物通事蒙學遞兒各減一員救療官及偶語別差俱是不緊名色今行則權減似好故敢此仰達矣上曰右相之意何如鍾秀曰元額外帶去三人旣是使行之不可無者則元額數內剋減之數相當然後始可許之而曾聞別使隨率最稱無利當次之人每多不願云依使臣所請施行恐合事宜矣上曰依爲之鍾秀曰書狀官宋祥濂所坐非細前後注擬一不擧論則今番銓堂之首擬書狀雖未知緣何委折而專對事重渠之不敢冒膺道理當然使行日子漸近不可不趁早變通書狀官宋祥濂改差何如上曰許遞今日政差代可也出擧條命退諸臣以次退出